Charles, par la grace de Dieu roy de France, au bailly de Saint-Pierre-le-Moutier ou son lieutenant, salut. Nous avons entendu, par le griez complaincte des religieux, prieur et couvent de Saint-Estienne de Nevers et des habitans et bourgeois du bourg Saint-Estienne dessusdict, que comme vous et le sire de Ternant, commissaire deputé de par nous avec vous pour visitter les fors, chasteaux et villes fermées du pays et par delà, ayez ordonné pour le proffit commung que la porte de la Barre par où l’on entre audict bourg et qui est une des principalles portes de la ville de Nevers, laquelle a esté fermée et murée longuement pour les guerres, soit à present trouvée ouverte et gardée comme les autres portes de garde de ladite ville de Nevers. Nyentmoings aucuns habitans d’icelle ville s’efforcent de leur authorité, contre raison et contre vostre ditte ordonnance, de faire tenir close ladite porte et de la faire demourer close comme devant, laquelle chose est au grand griez, prejudice et dommaige desdis religieux qui sont seigneurs temporels dudict bourg sans moyen, et desdicts bourgeois et habitans qui en seroient moult empeschez, tant en faict de marchandises, comme en ce qu’ils font venir plus aisement leurs biens du plat pays en ladite ville et à moindres frais par celle porte que par autres portes d’icelle ville... Vous mandons que vous... faites tenir ladite porte de la Barre ouverte par la manière que ordonné l’avez... Donné à Paris le 4e jour de may l’an 1368.